b'\n_START_ARTICLE_\nVadim Valentinovi\xc4\x8d Zudilin\n_START_SECTION_\n\xc5\xbdivljenje in delo\n_START_PARAGRAPH_\nZudilin je \xc5\xa1tudiral na Dr\xc5\xbeavni univerzi v Moskvi (MGU). Doktoriral je leta 1995 na MGU pod mentorstvom Nesterenka z dizertacijo O pribli\xc5\xbekih mere linearne neodvisnosti za vrednosti nekaterih analiti\xc4\x8dnih funkcij (\xd0\x9e\xd0\xb1 \xd0\xbe\xd1\x86\xd0\xb5\xd0\xbd\xd0\xba\xd0\xb0\xd1\x85 \xd0\xbc\xd0\xb5\xd1\x80\xd1\x8b \xd0\xbb\xd0\xb8\xd0\xbd\xd0\xb5\xd0\xb9\xd0\xbd\xd0\xbe\xd0\xb9 \xd0\xbd\xd0\xb5\xd0\xb7\xd0\xb0\xd0\xb2\xd0\xb8\xd1\x81\xd0\xb8\xd0\xbc\xd0\xbe\xd1\x81\xd1\x82\xd0\xb8 \xd0\xb7\xd0\xbd\xd0\xb0\xd1\x87\xd0\xb5\xd0\xbd\xd0\xb8\xd0\xb9 \xd0\xbd\xd0\xb5\xd0\xba\xd0\xbe\xd1\x82\xd0\xbe\xd1\x80\xd1\x8b\xd1\x85 \xd0\xb0\xd0\xbd\xd0\xb0\xd0\xbb\xd0\xb8\xd1\x82\xd0\xb8\xd1\x87\xd0\xb5\xd1\x81\xd0\xba\xd0\xb8\xd1\x85 \xd1\x84\xd1\x83\xd0\xbd\xd0\xba\xd1\x86\xd0\xb8\xd0\xb9)._NEWLINE_Delal je na Fakulteti za mehaniko in matematiko Dr\xc5\xbeavne univerze v Moskvi in od maja 2006 na Matemati\xc4\x8dnem in\xc5\xa1titutu Steklova ter na Matemati\xc4\x8dnem in\xc5\xa1titutu Maxa Plancka v Bonnu. Na katedri za teorijo \xc5\xa1tevil na fakulteti MGU je bil med letoma 1996 in 2000 docent, od leta 2000 do septembra 2007 pa izredni profesor. Med letoma 2007 in 2010 je bil podoktorski \xc5\xa1tudent. Bil je urednik revije Matemati\xc4\x8dni izsledki (\xd0\x9c\xd0\xb0\xd1\x82\xd0\xb5\xd0\xbc\xd0\xb0\xd1\x82\xd0\xb8\xd1\x87\xd0\xb5\xd1\x81\xd0\xba\xd0\xb8\xd0\xb5 \xd0\xb7\xd0\xb0\xd0\xbc\xd0\xb5\xd1\x82\xd0\xba\xd0\xb8), ki jo izdajata Ruska akademija znanosti in Matemati\xc4\x8dni in\xc5\xa1titut Steklova. Sedaj dela na Univerzi v Newcastleu v Avstraliji._NEWLINE_Ukvarja se s splo\xc5\xa1nimi vpra\xc5\xa1anji teorije \xc5\xa1tevil, funkcijami in njihovimi aritmeti\xc4\x8dnimi zna\xc4\x8dilnostmi, teorijama iracionalnosti in transcendentnosti, konstantami \xce\xb6, modularnimi funkcijami, Calabi-Jaujevimi diferencialnimi ena\xc4\x8dbami, kar so, kot sam pravi, delci ene celote._NEWLINE_Podal je nov dokaz za Ap\xc3\xa9ryjev izrek o iracionalnosti Ap\xc3\xa9ryjeve konstante \xce\xb6(3) in ga raz\xc5\xa1iril. Dokazal je, da je vsaj eno od \xc5\xa1tevil \xce\xb6(5), \xce\xb6(7), \xce\xb6(9) ali \xce\xb6(11) iracionalno, kjer je \xce\xb6(n) Riemannova funkcija \xce\xb6.'